П Р О Т О К О Л

Днес, 18.03.2022 година, в Дома на нефтохимика - в залата на Общински съвет – Бургас, от 17.30 часа се проведе обществено обсъждане на проектобюджет 2022 година на Община Бургас. 
[bookmark: _Hlk98587746][bookmark: _Hlk98585246][bookmark: _Hlk98737054][bookmark: _Hlk98616147][bookmark: _Hlk98679377]На същото присъстваха: г-н Красимир Стойчев – зам.-кмет „Финанси, бюджет и икономика“, инж. Чанка Коралска – зам.-кмет „Строителство, инвестиции и регионално развитие“, г-жа Йорданка Ананиева – зам.-кмет „Образование, здравеопазване, социални дейности и младежки политики“, г-жа Весна Балтина - зам.-кмет „Стратегическо развитие и екология, дигитализация и адаптация към промените на климата“, г-н Йордан Йорданов – кмет на гр. Българово, проф. д-р Севдалина Турманова – председател на Общински съвет – Бургас, арх. Емил Бурулянов –  главен архитект на Община Бургас,   г-жа Мария Станкова – началник на отдел „Бюджет и финансов контрол“, Веселина Деведжиева – началник на отдел „Спорт“, Петър Парушев – началник на отдел „Култура“, директори на ЦАУ, Андрей Рунчев – управител на ОП ‚,Транспорт“, служители на администрацията, общински съветници, граждани и представители на медии.
[bookmark: _Hlk98585705]Обсъждането беше открито от проф. д-р Севдалина Турманова, която даде думата на г-н Красимир Стойчев за представяне на Проектобюджет 2022.
Зам.-кметът наблегна на това, че проекта за Бюджет 2022 е консервативен, с акцент върху социалните дейности, Детската болница и благоустрояването. Той обясни, че проектът за Бюджет 2022 на Община Бургас е подготвен в условията на трудно прогнозируема среда, необичайна политико-икономическа обстановка и е повлиян от редица предизвикателства. При изготвянето му е използван консервативен подход, базиран на актуалните данни за изпълнение на Бюджет 2021 и местни приходи, които са формирани за поредна година без да бъдат завишавани местните данъци на гражданите.
Финансов натиск върху бюджета на Общината оказва създалата се ситуация, породена от значително завишените цени на електроенергията и горивата за отопление, спрямо същия период на предходната година, както и неяснотите, свързани с мерките за овладяването ѝ. 
Негативно влияние и повишен риск върху прогнозните параметри на бюджета оказва усложнената международна политическа обстановка и свързаната с нея бежанска вълна, както и потенциалната възможност от нов бум в разпространението на COVID-19. 
Проектът на държавен бюджет за 2022 г. не беше приет от Народното събрание до началото на бюджетната година и във връзка с това до 31.03.2022 г. финансирането на делегираните от държавата дейности ще се осъществява съгласно натуралните и стойностни показатели за 2021 г. Средствата за общините, предвидени в обнародвания на 04.03.2022 г. Закон за държавния бюджет за 2022 г., са разчетени на база Решение № 50 на Министерския съвет от 2022 г. за определяне на стандартите за делегирани държавни дейности, но очакваната последваща актуализация на държавния бюджет определя редица неясноти по отношение на разпределението на разходите.
Г-н Стойчев продължи с представяне на размерите на субсидиите, включени в основните бюджетни взаимоотношения, определени в чл. 51 от Закона за държавния бюджет на Република България за 2022 година, които са както следва: 
· Обща субсидия за делегираните от държавата дейности – 156 633,3 хил. лв.;
· Трансфери за местни дейности – за зимно поддържане и снегопочистване на общински пътища – 178,9 хил. лв. 
· Целева субсидия за капиталови разходи – 2 769,7 хил. лв.    
Размерът на основните бюджетни взаимоотношения между централния бюджет и бюджета на Община Бургас, определени в закона за държавния бюджет за 2022 г., бележат ръст от 14,1 % спрямо тези за 2021 г. С увеличение от 32.3  % е целевата субсидия за капиталови разходи.
Общата субсидия за делегираните от държавата дейности е в размер на 156 633,3 хил. лева, при 137 542,1 хил. лева за предходната 2021 година. Увеличението спрямо разчетените със Закона за държавния бюджет на Република България за 2021 година субсидии е 19 091,2 хил. лева или ръст от 13,88 %, който се дължи на нарастване на стандартите през 2022 година, считано от 1 април. Като приоритетни области в държавната политика, с най-голямо увеличение спрямо 2021 г. в общата субсидия за делегирани държавни дейности на Община Бургас са средствата за социални дейности – 25 %, образование – 14,3 % и здравеопазване  - 13,5 %. Ръстът по повечето стандарти предвижда увеличението на минималната работна заплата от 650 лв. на 710 лв.
С най-голям ръст са стандартите във функция ‚,Социално осигуряване, подпомагане и грижи“, а с най-малък тези във функция „Култура, спорт, почивни дейности и религиозно дело“. Считано от 1 април 2022 г., стойностните показатели на стандартите за социалните услуги са завишени средно с 31 % спрямо действащите  през 2021 г., стойностните показатели на стандартите за финансиране на детските градини са завишени средно с 11 %, за училища - средно с 12 %, за медицинско обслужване в здравен кабинет - средно с 14 %, а тези за яслена група към детска градина и детска ясла средно с 16 %. Считано от 1 април 2022 г,. са въведени нови стандарти-нормативи в детските градини и детските ясли – норматив в размер на 650 лв. за издръжка на дете в общинска детска градина или училище и норматив в размер на 1 125 лв. за издръжка на дете в детска ясла, включващи и компенсиране отпадането на съответните такси по Закона за местните данъци и такси.
По отношение на инфраструктурата, г-н Стойчев подчерта, че Програмата за облагородяване на вътрешноквартални пространства „Моят град, моят квартал, моята улица” продължава и през 2022 г. Тази програмата стартира през 2020 г., като дава възможност хора от различни възрасти, имащи различни интереси, да организират с помощта на Общината пространството около тяхното жилище по свой вкус. До този момент са подадени над 176 заявления от сдружения на собственици. 120 от тях вече са одобрени от комисията. През 2021 г. бяха завършени общо 33 бр. междублокови пространства, а 4 бр. са в процес на изпълнение. Още 10 междублокови пространства са с одобрени проектни схеми от етажната собственост и предстои стартират на благоустрояването им след приемане на бюджета за 2022. До края на годината се планира да бъдат облагородени още 35 нови пространства. Някои от предвидените за изпълнение през 2022 г. проекти са: ж.к. ,,Изгрев“: бл. 56 - озеленяване, отдих, тротоар, бл.3 и бл.3А - изграждане на паркинг и благоустрояване; ж.к. „Зорница“: бл.42 – зона за отдих и озеленяване; ж.к. „Лазур“: бл.54, бл. 70 - зона за отдих, озеленяване, бл.89 - зона за отдих, озеленяване, детски кът; ж.к. „Братя Миладинови“: бл. 117, бл.7  - паркинг, зона за отдих, озеленяване; ж.к. „Меден рудник“: благоустрояване бл.66, бл.9 и 10, бл.108, бл. 107, бл. 109, пред бл.415-А; ж.к. „Славейков“: благоустрояване бл.19, бл.72 и други.
[bookmark: _Hlk98590662]Зам.-кметът обясни, че продължава работата по рехабилитация на уличната мрежа в кв. ,,Възраждане“. Продължава ремонтът на улиците „Македония“ и „Кл. Охридски“, в участъка между ул. ,,Гладстон“ и ул. ,,Дебелт“. Следващите улици, които ще бъдат ремонтирани, след като ВиК подменят амортизираните водопроводи и битовия канал, са: ул. ,,Васил Левски“ – участък от бул. ,,Мария Луиза“ до ул. ,,Дебелт“; ул. ,,Фердинандова“ - участък от бул. ,,Мария Луиза“ до ул. ,,Гладстон“; ул. ,,Пробуда“ - участък от ул. ,,Дебелт“ до ул. ,,Гладстон“; ул. ,,Ивайло“ - участък от ул. ,,Хр. Фотев“ до ул. ,,Княз Борис“; ул. ,,Цар Самуил“ – участък от бул. ,,Мария Луиза“ до ул. ,,Дебелт“; ул. ,,Любен Каравелов“ – участък от бул. ,,Мария Луиза“ до ул. ,,Дебелт“; ул. ,,Шейново“ – участък от ул. ,,Сан Стефано“ до ул. ,,Кл. Охридски“; ул. ,,Брацигово“ – кв. ,,Сарафово“.
Община Бургас има подготвени нови проекти за изграждане и реконструкция на улици, пътни връзки и обходи, които са изпратени до всички държавни институции и за които очакваме да получим държавно финансиране. Някои от тях са: 1) реконструкция на обслужваща улица и изграждане на нова велосипедна алея с елементи на техническата инфраструктура от о. т. 11 и о. т. 12, по плана на ПЗ „Север“, гр. Бургас, до о. т. 54, по плана на кв. „Лозово“, и изграждане на нова велосипедна алея от о. т. 623 и о. т. 624 до о. т. 11 и о. т. 12, по плана на ПЗ „Север“; 2) южен обход на „Меден рудник“ - пътна връзка от о. т. 209 по плана ж.к. ,,Меден Рудник“, гр. Бургас, до Републикански път I-9 „ГКПП Дуранкулак - Бургас - ГКПП Малко Търново“; 3) етажен паркинг в ж.к. „Възраждане“; 4) втори етап на Северен обход на Бургас – западна връзка от пътен възел на път I-6 (Ветрен-Бургас) с път II-79 (Бургас-Средец), посока Южното Черноморие; 5) водоснабдяване с. Твърдица, с. Димчево; 6) канализация и ПСОВ гр. Българово; 7) КПС с тласкател и битова канализация в зона „Мадика“, Промишлена зона „Север“; 8) реконструкция на ул. ,,Индустриална“ и ул. „Чаталджа“ и др.
Г-н Стойчев заяви, че през 2022 г. ще продължи подмяната на старите осветителни тела с нови енергоспестяващи, като ще се стартира от ЦГЧ, кв. ,,Възраждане“ и отдалечените квартали на Бургас – „Рудник“, „Черно море“, „Банево“, „Ветрен“. Той подчерта, че в резултат на тази подмяна ще се спестят до 160 000 лв. за година от сметките за електроенергия. 
С цел подкрепа на бизнеса и през 2022 г. ще продължават инвестициите в осигуряване на довеждаща инфраструктура до индустриални терени със заявени инвестиционни намерения и привличане на нови инвеститори. По-важните проекти са: ремонт и изграждане на улици в промишлена зона "Север"- местността „Мадика“ /териториите на север от града в посока „Ветрен“/ -  включва изграждане на локално платно на път I-6 и улици около новата болница „Сърце и мозък“, както и довеждаща инфраструктура до терени, в които се изграждат нови предприятия; изграждане на инфраструктура за 2 проекта в местността „Мадика“ и в Северна промишлена зона. 
Зам.-кметът продължи с представянето на проекта на бюджет за 2022 г. в частта му свързана с дейности в ресор образование. Някои от по-важните направления, за които са предвидени средства са:
· През 2022 година ще бъдат завършени и ще отворят врати две нови детски градини – ДГ „Морско конче“ - за 100 деца, в к-с „Бр. Миладинови“, и ДГ „Синчец“ в кв. „Горно Езерово“ - за 50 деца. Общата стойност на инвестицията е в размер на 3 728 600 лева; 
· Предвидени са средства за завършване на новата пристройка към СУ „Св. св. Кирил и Методий“, която ще даде възможност учениците да преминат на едносменен режим на обучение;
· Продължава проектът „Първокласно начало“. И тази година ще бъдат инвестирани средства от бюджета на Община Бургас и бюджетите на училищата в размер около 1 000 000 лева за ремонт, обзавеждане и оборудване на класните стаи на учениците от първи клас и обучение на учителите; 
· От 2022 година Община Бургас стартира нова програма „Дигитални технологии и програмиране“. Тя има два компонента - Първият тип обучение, наречено „Coding Kids“, на принципа Ученици обучават ученици, предвижда провеждането на курсове по програмиране по време на пролетната и лятната ваканция, таргетиращо деца от 1 до 4 клас. Съвместна програма на Община Бургас и Училищна Телерик Академия: Училищна Телерик Академия е лидер в разработването и провеждането на обучителни програми в сферата на дигиталните технологии и програмирането за ученици от 4 до 12 клас. В резултат на това партньорство всяко дете в община Бургас, с интерес към света на технологиите, ще получи възможност да развие своите умения и интереси по програмите на Училищна Телерик Академия; 
· Община Бургас продължава да подкрепя студентите и университетите на Бургас – предвидени са средства за Факултета по медицина, както и стипендии за студентите от всички бургаски висши учебни заведения по програмата „Успешни студенти“.
В областта на здравеопазването, социалните дейности и превенциите, г-н Стойчев наблегна последователно на по-важните направления, по които ще се работи през тази година.
През 2022 година ще продължи подкрепата и обновяването на общинските лечебни заведения. За Специализираната болница за лечение на белодробни болести са предвидени средства за хранене на пациентите. Предвидени са средства за приключване на санирането на ДКЦ 2, старт на вътрешен ремонт на лекарските кабинети, както и изграждане на асансьор в МЦ 2 в к-с „Славейков“. Общата стойност е 450 000 лева.
Продължават профилактичните здравни програми в детска възраст – „Мързеливо око“ за децата на 5 и 6 години в детските градини, „Рехабилитация на гръбначни изкривявания“ – за децата в училищна възраст. През тази година ще стартират две нови профилактични програми - „Програма за профилактика на белодробните заболявания при деца“ и Общинска програма за здравна профилактика на затлъстяване и диабет в детска възраст.
От тази година ще заработи и програма за специализация в страната и чужбина на лекари и медицински сестри в областта на детското здравеопазване за Детската болница. Предвидени са 120 000 лева.
Зам.-кметът подробно изложи намеренията и дейностите на Общината свързани с Детската болница. Той обясни, че основната задача за периода на управление 2019 – 2023 г. е изграждане на болница за активно лечение на детски болести в Бургас, която ще обслужва потребностите от такъв тип здравни грижи не само на гражданите на общината, но и на целия Югоизточен регион. В изпълнение на тази цел през юли 2020 г. Община Бургас сключи споразумение за осигуряване на техническа помощ с Европейската инвестиционна банка, което има за цел да осигури консултантска помощ за проучване на потребностите и очакванията от педиатрични грижи и разработване на концепция и съответни проекти към нея – функционални, финансово-икономически, инвестиционни и архитектурни за изграждане на Детска болница.
На базата на задълбочени анализи, експертният екип е представил модел на Детска болница и обхват на дейността й. Инвестиционните параметри, предвидени за изграждането на бъдещата Детска болница в Бургас са базирани както на нормативните изисквания за болнична инфраструктура, така и на допусканията, заложени в доклада на Експертния екип за Финансовите възможности за изграждане на Болницата, представен през миналата година. На тази база индикативните разходи за проектиране, строителство, медицинско оборудване и обзавеждане на лечебното заведение са изчислени в размер на над 75 млн. лв. 
Общината възнамерява да осигури средства за изграждането и оборудването на специализираното лечебно заведение, като използва всички възможни източници за финансиране – кредитни средства, безвъзмездни грантове по Оперативни програми, както и на подкрепата на националния бюджет, съобразно възможностите му. Вече са предприети мерки за осигуряване на целеви средства от Държавния бюджет и от оперативни програми на ЕС.  Едновременно с това, в рамките на Техническата помощ вече са осъществени контакти с водещите детски болници в Европа. Поставено е началото на сътрудничеството на Европейската организация на детските болници ECHO. Целта е да бъде създадена възможност на голяма част от екипа на болницата от всички нива да премине през обучение в тези лечебни заведения – още преди стартиране дейността на болницата и след откриването й – от една страна, както и да се обменят опит и експертиза в лечението на конкретни медицински казуси.
В реализирането на проекта на Детската болница е залегнала една основна философия - за създаване на нов тип лечебно заведение, фокусирано върху грижата за детето и неговото лечение с активното участие на родителите или близките му.
Общата площ на Болницата е 25 000 m2, от които: площ по отделения и клиники – 13 000 m2 ; площ на общите пространства – 8 000 m2 ; площ на паркинги и външни пространства – 4000 m2 .
В следващите месеци до края на 2022 г. предстои да бъдат осъществени следните стъпки:
· След получаване на съгласие от страна на Министерство на здравеопазването на съгласие за разкриване на Детска болница – ще се пристъпи към регистрация на Дружеството;
· Ще бъде обявена обществена поръчка за избор на изпълнител за изграждане на Детската болница;
· Ще бъде обявена обществена поръчка за избор на доставчици за основното оборудване, така че при изграждането на сградата да бъдат съобразени изискванията на функциониране на базисната апаратура и системите на болницата (за медицински газове, ИТК, ОВК, ХЕПА филтрация и т. н.);
· Ще стартира подготовка на вътрешната документация и регламенти на лечебното заведение;
· Ще се разработи и ще стартира изпълнението на Двегодишна програма за осигуряване на екип на Болницата.
От началото на 2022 г. заработи нова социална услуга - „Кризисен център Бургас“, за който са предвидени средства за издръжка и възнаграждения на екипа.
Продължава подкрепата за възрастните хора чрез проектите „Патронажна грижа“ с 350 потребители , „Асистентска подкрепа“ – 355 възрастни хора и хора с увреждания, „Лични асистенти“ – 755 потребители – хора с увреждания.
Продължава изграждането на Младежки международен център в к-с „Меден рудник“.
[bookmark: _gjdgxs]Г-н Стойчев продължи представянето на дейностите в ресор стратегическо развитие и екология, дигитализация и адаптация към промените на климата. Той обясни, че Бюджет 2022 предвижда средства за инвестиции в проекти, идентифицирани като приоритетни за развитието на Бургас, доколкото това е изпълнимо в условията на безпрецедентна световна непредсказуемост. Той допълни, че при не стартирали национални програми с европейско финансиране, неяснота в приоритетите, залегнали в последния вариант в плана за възстановяване и устойчивост, инвестициите през 2022 г. се фокусират в утвърждаване на визия за развитие на община Бургас- 2021-2027 г., а именно: БУРГАС - привлекателно място за живот и бизнес, ефективно използващ своя потенциал за балансирано и устойчиво интегрирано развитие, със съхранена местна идентичност и достъп до модерна, ресурсно ефективна, климатично адаптивна и конкурентоспособна икономика, осигуряващо интелигентен икономически растеж, пространствена свързаност и достъп до услуги. 
[bookmark: _30j0zll]Зам.-кметът представи подробно проектите и дейностите, по които общината ще работи през 2022 г., като някои от тях са:
· Проект „Повишаване на знанията за морската околна среда за устойчиво управление на морските ресурси и постигане целите на син растеж“. 
· Проект „Подобряване на условията на труд и безопасността на рибарите чрез инвестиции в „Специализиран пристанищен обект за обслужване на риболовни дейности - Място за временно укритие на риболовни кораби (защитена лодкостоянка) в кв. „Крайморие“. 
· Проект № BG16RFOP001-1.004-0015-C02 „Път на културно-историческите ценности през вековете 
· Проект ‚,Обновяване и прилагане на мерки за енергийна ефективност в многофамилни жилищни сгради на територията на град Бургас
· Проект ,,Обновяване и прилагане на мерки за енергийна ефективност в многофамилни жилищни сгради на територията на град Бургас - етап 2“
· [bookmark: _Hlk98678421]Проект „Внедряване на ВЕИ чрез изграждане на геотермална термопомпена инсталация и реконструкция на отоплителна инсталация в детска ясла №3, гр. Бургас“, финансиран ФМ на ЕИП
· Проект BG16RFOP001-6.002-0007 „Силата на водата. Подкрепа за повишаване потенциала на община Бургас като конкурентоспособна туристическа дестинация“, финансиран по Оперативна програма „Региони в растеж 2014-2020“
· Проект „Българските общини работят заедно за подобряване на качеството на атмосферния въздух, финансиран по Програма Life17 IPE/BG/000012 - LIFE-IP CLEAN AIR“. 
· Проект „Намаляване на замърсяването на атмосферния въздух с фини прахови частици в кв. „Долно Езерово“, гр. Бургас“ 
· Проект „Подобряване качеството на атмосферния въздух в Община Бургас чрез модернизация на обществения транспорт по процедура „Мерки за адресиране на транспорта като източник на замърсяване на атмосферния въздух“.
· Проект Wateroil „Иновативна технология за третиране на води за по-добро управление на речните басейни“
· Проект „Разработване на Програма за управление на отпадъците 2021-2027“, финансиран от Националния доверителен екофонд.
По отношение на сигурността, г-н Стойчев каза, че е предвидено надграждане на системата за видеонаблюдение. Към нея ще бъдат присъединени следните населени места: кв. ,,Сарафово“; кв. „Горно Езерово“; кв. „Акациите“;  кв. „Ветрен“; Рибарско селище. Ще продължи монтирането на камери на локални обекти по комплексите и кварталите на общината /детски и спортни площадки, междублокови пространства/.
В представянето г-н Стойчев отдели специално място на дейностите по култура и спорт, предвидени за 2022 г. Силен фестивален сезон, утвърждаване на Фонд „Култура“ и наситени тематични уикенди ще бъдат реализирани с бюджета, предвиден за култура и туризъм през 2022 г, заяви зам.-кметът по „Финанси, бюджет и икономика“. Целта е създаването на разнообразен събитиен календар, който да привлича повече туристи, както и да осигури качествено културно съдържание на жителите на общината, като паралелно с това бъдат подпомогнати културните институти, независимите артисти и туристическия бизнес.
Постигането на синергия между секторите култура-туризъм-спорт чрез модела „Тематични уикенди“ отново ще бъде приоритет, насочен към силно лято и за преодоляване на сезонността. Предстои да бъде обявен първият пакет уикенди, в които попадат ключови събития с вече обявени дати: Спайс мюзик фестивал, Солар, Teen Boom Fest, новият Stereo Festival в края на юни-началото на юли.
Преодоляването на последствията от КОВИД пандемията и разработването на новите туристически обекти са сред най-важните задачи за 2022 г. 
Общата финансова рамка на „Програма за Култура“ на Община Бургас в проектобюджета за 2022 година е  1 177 000 лева, като близо 50 процента от тях ще бъдат разпределени на конкурсен принцип през новия механизъм Общински фонд „Култура“. Осигуряването на тези средства за 2022 г. ще позволи на Община Бургас да кандидатства за финансиране по План за възстановяване и развитие, в частта му за подпомагане развитието на направление „Култура“ в българските общини. Предвидено е разпределение на средствата във фонд „Култура“ да става в шест направления: 
· Нови фестивали и други културни събития;
· Традиционни и утвърдени фестивали, конкурси, концертни и други събития от културния календар на Община Бургас;
· Подпомагане мултиплицирането на проекти, финансирани по този правилник и вече представени пред публика;
· Произведения на бургаски писатели, поети и на автори от област история, културология/или култура/ и краезнание;
· Подпомагане заснемането на кинопродукции, филми (игрални, документални) и ТВ сериали на територията на Община Бургас;
· Мобилност - осигуряване на средства за транспорти разходи на артисти, творчески формации и произведения на изкуството.
На синхрона между нови и утвърдени събития е базиран и бюджетът в ресор „Спорт“. Акцентите през настоящата 2022 година са:
· Национална универсиада  и Международен турнир по мажоретни спортове, на които за първи път ще бъдем домакини и съорганизатори;
· Турнир по кудо;
· Два международни турнира по водна топка за деца и юноши.
· Кръг от световното първенство по гмуркане.
· Първенство по футбол за 9-10 годишни деца, организирано от Областния съвет на БФС-Бургас.
· Кръг от световната купа по джу джицу.
· Европейско първенство по ушу.
Продължава финансовата подкрепа за спортните клубове, съгласно съществуващата общинска Наредба, също и подпомагането на представителните отбори.
Акцентира се и върху спортните активности на хората с увреждания, които традиционно показват изключителен ентусиазъм, хъс за победа и желание за постигане на високи резултати на спортното поле. Това са хора пример за всички ни, независимо, че са в неравностойно положение.
И тази година Община Бургас ще продължава да подпомага и стимулира спортисти, които прославят града на световни и европейски първенства, както и на престижни международни турнири.
След представянето на проекта за Бюджет 2022, г-н Стойчев даде думата на присъстващите за въпроси и предложения.
[bookmark: _Hlk98615462]Г-н Иван Иванов, гражданин: Защо е представена една обща рамка на бюджета, как един гражданин може да се запознае в детайли с разходването на средствата в бюджета?
Г-н Стойчев:  Министерството на финансите представя рамка, по която всички общини, спазвайки Закона за публичните финанси имат задължение да представят бюджетите си пред обществеността. Съгласно изискванията на МФ, Община Бургас изключително подробно е изпълнила задълженията си в това отношение. 

Г-н Милен Танев, земеделски производител: Селскостопанският надлез на 9-ти километър се очаква да бъде премахнат при реализацията на Северния обход на Бургас. Това ще затрудни достъпа до нивите на земеделците. Как Общината може да помогне за решаването на проблема? При водените разговори и с АПИ, и с Общината, отговорността се прехвърля. 
Инж. Коралска - зам.-кмет „Строителство, инвестиции и регионално развитие“: Проведена е среща със земеделската кооперация. Също така са проведени и съвместни срещи с представител на кооперацията и Агенция ,,Пътна инфраструктура“ за търсене на решение на проблема. Отговорността за решаване на проблема е на АПИ, тъй като надлезът е част от първокласен път. Това не касае бюджета на Общината и тя единствено може да подготви градоустройствената основа. АПИ трябва да намерят пари, за да изградят нов надлез, за да има достъп до земите. Двамата присъстващи земеделци могат да дойдат на среща в общината през следващата седмица и да разговарят отново по въпроса.
Гражданин от кв. Лозово: Има ли някакви отделени средства за квартал  Лозово и ако да, за какво? В квартала няма мръсен канал и водопровод.
Инж. Коралска: От 4 години има промяна в Закона за водите. Канализацията и водопроводът вече се изграждат от ВиК дружествата, а не както преди това – от Общината. Това, което може да направи Общината е  ремонт на пътя, но първо ВиК трябва да си свършат работата. Г-н Стойчев допълни, че за кв. Лозово в Бюджет 2022 е предвидено да се прави това, което с подписка е било поискано от жителите - велоалея, ремонт на отсечката на входа на квартала и осветление.
Г-н Стефан Петров, заместник-председател на ,,Организация за закрила на българските граждани”, отправи няколко предложения, за които да бъдат предвидени средства в Бюджет 2022:
1. Ремонт на ул. ,,Оборище“ в участъка от бул. ,,Алеко Богориди“ до ул. ,,Средна гора“.
2. Да се постави улично осветление на ул. ,,Драма“ в участъка от ул. ,,Кавала“ до ул. ,,Уилям Гладстон“.
3. Да се направи детска площадка в кв. ,,Сарафово“ в района между ул. ,,Комсомолска“, ул. ,,Твърдица“,  ул. ,,Ангел Димитров“ и ул. ,,Драва“.
4. Реставрация на къщата на Георги Шагунов.
По отношение на последните две предложения, г-н Стойчев, обясни, че са включени от бюджета за тази година.
Инж. Чанка Коралска се съгласи, че ул. ,,Оборище“ е в лошо състояние. Подадена в списъка на ВиК, но първо дружеството трябва да я включи в инвестиционната си програма. Тя допълни, че за 2022 г. тази улица не фигурира в инвестиционната му програма и няма как да бъде ремонтирана на този етап. За уличното осветление заяви, че са предвидени средства за кв. ,,Възраждане“ и ЦГЧ за подмяна на старите осветителни тела с енергоспестяващи и поставяне на такива, там където липсват. Надява се това да започне да се случва веднага след приемане на бюджета.
[bookmark: _Hlk98676415]Г-н Стоян Царев, заместник-председател на ПП ,,Средна европейска класа“, зададе три въпроса:
1. В проектобюджета за 2022 г. са заложени само 114 хил. лв. за къщата на Шагунов, а по информация получена от арх. Бурулянов, са необходими 500-600 хил. лв. Откъде ще се търсят другите средства /ще се покрие разликата/ и предвидени ли са в друга точка на проектобюджета?
2. Парите в размер на 800 хил. лв., които са предвидени за проектиране и изграждане на нова улица в промишлена зона ,,Север“ – Бургас, за  ул. ,,Одрин“ ли се отнасят? Ако това е така, парите са крайно недостатъчни. По информация, с която разполага, са необходими 14 млн. лв.
3. Отделените средства от 320 хил. лв. в обект - телескопични трибуни за спортна зала - за коя спортна зала се отнасят?
Инж. Чанка Коралска: За къщата на Шагунов са необходими 500-600 хил. лв., но се намираме в особена обстановка, предвид войната, COVID кризата, инфлацията, цената на тока. Поради тези обстоятелства, не е възможно да се задели сумата за цялостното й завършване и превръщане в Къща на музиката. На първо време са предвидени средства за укрепването й. Очакванията са за започване на новия програмен период и търсене на външно финансиране.
За  средствата в размер на 800 хиляди, заложени за проектиране и изграждане на нова улица в промишлена зона ,,Север“ – Бургас инж. Коралска обясни, че това са различни неща. За ул. ,,Одрин“ има проект от около 4 години и цената за нея вече не е 14 млн. лв., а е станала 18 млн. лв. Общината разчита на финансиране от държавата за този проект. Парите за промишлена зона ,,Север“ и улици са за инфраструктура в местност ,,Мадика“.
Трибуните за спортна зала ,,Арена Бургас“ са налични и част от тях са монтирани, но устройствата които са необходими към тях все още ги няма. Г-жа Коралска добави, че това е преходен обект, т. е. парите са били заложени миналата година, но по-голямата част не са били усвоени. Поради тази причина се залагат за изпълнение и през 2022 г.
Г-н Тодор Ангелов, председател на Тракийското дружество „Екзарх Антим I” зададе три въпроса:
1. Поздрави община Бургас за инициативата Програма за насърчаване на раждаемостта и отбеляза, че са предвидени 400 хил. лв., но иска да знае за какво точно ще се харчат тези средства и как по-точно ще се насърчава раждаемостта?
2. За какво се харчат парите предвидени за инвитро? Държавата е направила процедурите безплатни и неограничени.
3. Какво представлява тази геотермална термопомпена инсталация по проекта на Общината - „Внедряване на ВЕИ чрез изграждане на геотермална термопомпена инсталация и реконструкция на отоплителна инсталация в детска ясла №3, гр. Бургас“. 
Г-жа Йорданка Ананиева обясни, че тази програма, с решение на Общински съвет -  Бургас, стартира миналата година. Изразява се в парично подпомагане на новородени деца. Има комисия, която на базата на определени критерии /образование на родителите, брой деца в семейството и т. н./, определя сумата, която ще се отпусне за конкретното дете.
Зам.-кметът по „Образование, здравеопазване, социални дейности и младежки политики“ потвърди, че в национален план има програма инвитро, но отбеляза, че опитите, които държавата подпомага са ограничени. Тя обясни, че тази програма е многогодишна и цели подпомагането на двойки с репродуктивни проблеми, които са изчерпали опитите си и им се дава още един шанс. 
По отношение на въпроса за термопомпената инсталация г-жа Ананиева заяви, че това е нова модерна отоплителна инсталация. Тя няма да се използва само за отопление през зимните месеци, а и за охлаждане през летните. Тази инсталация ще работи с помощта на геотермални сондажи, които ще завъртат водата с вътрешен  кръг, а не с външна вода.
Г-н Мариян Иванов, журналист от Радио Бургас, зададе два въпроса:
1. Има ли готовност Общината за ремонт на пътя в кв. Сарафово, в участъка, в който ще се подменя ВиК и кога евентуално ще се случи този ремонт?
2. За детската болница, отделенията ще са около 15. Колко лекари и медицински сестри ще са необходими и как Общината възнамерява да осигури тези кадри, тъй като към момента в лечебните заведения в Бургас има недостиг на медицински персонал?
Инж. Коралска отговори на въпроса за ремонта в кв. Сарафово. Тя обясни, че се касае за ул. ,,Брацигово“ и очакванията са ВиК да започне работа през месец април. Ако това се случи, Общината има готовност и до края на месец юни че ремонтира улицата. Ако ВиК се забави, ремонтът ще се извърши есента, тъй като няма как това да се случи в летния сезон, поради натовареността.
[bookmark: _Hlk98692060]На въпроса за бъдещето обезпечаване на Детската болница с кадри, Г-жа Ананиева заяви, че действително осигуряването на персонал е много важно и Общината работи в тази насока. Това е процес, който е започнал още от 2020 г. Някои  стъпки, които са предприети са: привличане на млади кадри, както и на утвърдени специалисти. Привличането е свързано с различни стимули, които Общината смята да предостави – жилища, атрактивни възнаграждения и т. н.
[bookmark: _Hlk98690122]Г-н Манол Тодоров, общински съветник, зададе два въпроса:
1.  Предвидени са 40 хил. лв. за проектиране на олекотена покривна конструкция на тенис кортове. За кои тенис кортове става дума?
2. Предвидени са 1,5 млн. лв. за Други дейности по културата. Сумата е сериозна. Къде може да се види за какво са разпределени?
[bookmark: _Hlk98693794]Инж. Коралска обясни, че сумата от 40 хил. лв. е заложена в капиталова програма от предходна година, по предложение с докладна записка на г-н Калудов - общински съветник, т. е. обектът е преходен. 
Зам.-кметът по „Образование, здравеопазване, социални дейности и младежки политики“ отговори по принцип какво се включва Културната програма: събития, фестивали, празници; знаменна украса; коледно-новогодишна украса; техническо обезпечаване на събития; фонд ,,Култура“; рекламни материали и разпространение. С други думи цялата културна дейност на Общината. Разбивка на средствата може да се види в едно от приложенията към Бюджет 2022. Все пак г-жа Ананиева предложи на г-н Тодоров, ако желае, да се срещне с г-жа Диана Саватева, заместник-кмет ,,Култура, туризъм и спорт“ и да получи по-конкретна информация.
Г-н Стоян Грозев, общински съветник, зададе три въпроса:
1. За какво ще се използват заложените 220 хил. лв. за ИТ гимназията?
2. Кое налага увеличението от 70 хил. лв. на бюджета на ПФА ,,Странджа“ и къде може да се види подробен отчет за 2021 г. на ансамбъла?
3. По проект „Българските общини работят заедно за подобряване на качеството на атмосферния въздух“, финансиран по Програма Life са предвидени за подмяна 1994 печки на домакинства. Споменатите от г-н Стойчев 719 одобрени домакинства влизат ли в тези 1994 или са нови?
Г-жа Ананиева обясни, че IT гимназията е създадена преди 4 години. Оттогава освен субсидията, която се получава от държавата, на база стандарт за един ученик, дейността на училището се дофинансира  от Общината, защото работи с намален капацитет. Отбеляза, че тази година последно се отделят средства, тъй като от 2023 г. ще работи на пълен капацитет. Средствата, които са заделени, са за заплати на преподавателите и за издръжка на сградния фонд.
[bookmark: _GoBack]ПФА ,,Странджа“ е един от най-добрите в страната, обясни  г-жа Йорданка Ананиева. За да съществува такъв ансамбъл, трябва да има определена структура – да има определен брой творци, които да са в хора, в оркестъра и определен брой танцьори. Увеличението, което е предвидено, е най-вече за техните заплати, предвид увеличението на минималната заплата. 
Г-жа Весна Балтина, зам.-кмет „Стратегическо развитие и екология, дигитализация и адаптация към промените на климата“ обясни, че по Програма Life  Общината е изпълнила само пилотния проект, който включва 74 уреда. Тези 719 броя са подадените, класирани и одобрени заявления. За тях е започната процедура и очакванията са да бъдат подменени до края на годината. Г-жа Балтина отбеляза, че те влизат в общата бройка от 1994, както и тези от пилотния проект.
Г-н Иван Иванов, гражданин: Предвидени ли са пари за нови паркинги в комплекс ,,Възраждане“, защото проблемът с паркирането там е голям? За какво се използват приходите от синя и зелена зона?
Инж. Чанка Коралска отговори, че един от проектите, който е подаден за финансиране от държавата, е именно етажен паркинг в ж. к. ,,Възраждане“. Тя подчерта, че необходимата сума е голяма – около 4 млн. лв. Тъй като държавата предвижда пари за такива обекти, е добре да се възползваме от тази възможност. Допълни, че част от приходите от синя и зелена зона се използват за подобрения и ремонтни дейности на улиците, и няма как да бъдат достатъчни за реализиране на такъв проект.
Г-н Георги Събев, общински съветник: Ул. ,,Индустриална“ включена ли е в програмата на ВиК  и дали ще бъде ремонтирана?
Зам.-кметът по „Строителство, инвестиции и регионално развитие“ отговори, че улицата е включена от ВиК. По мнение на инж. Коралска, ремонтът там ще е тежък и продължителен и ВиК няма да успеят до края на годината да приключат. Най-вероятно Общината ще има възможност да започне ремонт през 2023 г., което означава, че тогава ще бъдат предвидени средства за нея.
Г-н Александър Койчев:  Ще бъде ли готов паметникът на Александър  Георгиев- Коджакафалията през тази година?
Арх. Бурулянов отговори, че са предвидени пари за паметника и ще започнат дейностите, свързани с него.

Обсъждането на проекта за Бюджет 2022 година приключи в 19:15 ч. Г-н Красимир Стойчев благодари на присъстващите и закри срещата.

Протоколист:
                        (Г. Димова)

